L-Oppożizzjoni ressqet abbozz ta’ liġi privat fil-Parlament dwar stili ta’ ħajja sana, bi proposti biex tkun miġġielda l-obeżità. Il-Kelliem Nazzjonalista għaż-Żgħażagħ u l-Isport Robert Cutajar qal li dan l-att għandu jistabilixxi u jassigura approċċ inter-ministerjali favur l-edukazzjoni fiżika u dieti tajba u bbilanċjati għat-tnaqqis tal-livell ta’ obeżità tul il-ħajja. L-abbozz jipproponi fost oħrajn li jitwaqqaf kunsill konsultattiv dwar stili ta’ ħajja aħjar li jagħti pariri lill-Gvern dwar kwistjonijiet marbuta mas-saħħa, l-attivita’ fiżika u n-nutrizzjoni. Il-Viċi Kap tal-Partit Nazzjonalista Mario De Marco qal li l-Gvern u l-Oppożizzjoni għandhom jitkellmu b’lingwa waħda dwar kwistjonijiet ta’ saħħa. L-Ispeaker Anġlu Farruġia faħħar din l-inizjattiva u qal li ser jara li dan l-abbozz jiġi diskuss fil-Kumitat tax-Xogħol tal-Kamra biex eventwalment ikun hemm dibattitu. Huwa nnota b’sodisfazzjon li l-Oppożizzjoni diġa avviċinat lill-Gvern dwar dan l-abbozz.